Karin Liltorp (ALT), 2025-05-23:
Tak for ordet.
Jeg vil også sige tak til forslagsstillerne for at fremsætte det her forslag om at nedsætte alderen for brystkræftscreening til 40 år.
Jeg forstår også fuldt ud intentionen, og jeg forstår baggrunden for forslaget.
Tænk at være først i 40'erne og blive ramt af brystkræft og vide, at det måske kunne være blevet opdaget tidligere, hvis man var blevet screenet.
Men vi er nødt til at hæve blikket og se på den samlede viden.
Først vil jeg sige, at screening ikke er ufarligt.
Og så kommer der lige en personlig historie.
For knap 20 år siden arbejdede jeg på Frederiksberg Hospital og indvilligede i at lade mit blod indgå i en landsdækkende test, hvor man sammenlignede resultater fra hospitaler over hele landet.
Mit blod blev screenet for omkring 120 forskellige stoffer.
Jeg følte mig sund og rask og var ikke bekymret.
Desværre viste det sig, at mit niveau af CA 125 var for højt, og det er en cancermarkør, og netop fordi den her markør var forhøjet, kunne man ikke bare lade det ligge.
Jeg blev sendt videre til en kikkertoperation for at få undersøgt min livmoder, for måske gemte der sig kræft der.
Det gjorde der heldigvis ikke, men i stedet for lettelsen fik jeg den besked, at markøren også kunne indikere kræft andre steder i kroppen: i hjernen, i brystet, i bugspytkirtlen.
Man vidste det ikke, og man kunne jo ikke undersøge det hele, som man sagde, og således beroliget gik jeg til kontrol hvert halve år i 5 år med en konstant frygt for, at noget aggressivt og usynligt var i gang med at vokse.
Først efter 5 år faldt markøren til normalt niveau, og jeg er, så vidt vides, stadig kræftfri.
Måske kan I fornemme, hvor jeg er på vej hen.
Det er ikke ufarligt at blive screenet, og det er ikke uden omkostninger.
Det kan skabe massiv utryghed og føre til unødvendige indgreb, og derfor skal vi være helt sikre på, at fordelene opvejer ulemperne, når vi udvider screeningsprogrammer.
En analyse har vist, at overdiagnosticering forekommer hos ca. 12,6 pct. af kvinder over 40 år.
Det betyder, at mange kvinder får konstateret kræft, der aldrig ville være blevet livstruende, men som alligevel fører til operation, kemoterapi og strålebehandling.
En anden undersøgelse har dokumenteret, at falsk positive svar kan have langvarige psykiske konsekvenser.
Kvinder, der modtager et falsk positivt resultat, oplever øget angst og stress, som kan vare i op til 12-14 år.
Nogle fravælger endda fremtidige screeninger, og på den måde øges risikoen også for, at reel kræft opdages for sent.
Ifølge en opgørelse fra det amerikanske Lown Institute vil en sænkning af screeningsalderen fra 50 til 40 år betyde, at man undgår et ekstra dødsfald pr. tusind kvinder, men til gengæld får man 519 falsk positive, 62 unødvendige biopsier og to ekstra tilfælde af overdiagnosticering.
Og derudover kan screening give falsk tryghed.
Et negativt resultat betyder ikke, at man ikke senere kan udvikle en aggressiv kræftform, som opstår mellem screeningsintervallerne og alligevel ikke fanges i tide.
Så ja, screening kan redde liv, men det kan også have stærkt negative konsekvenser.
Derfor skal vi træffe beslutninger på et oplyst og evidensbaseret grundlag, der vejer fordele og skadevirkninger op mod hinanden.
Og så vil jeg lige nævne en ting, vi ikke må glemme i debatten om brystkræft, nemlig forebyggelse.
Vidste I, at de mange hormonforstyrrende stoffer, vi de sidste 50 år har lukket ind i vores hverdag i plast, kosmetik, tøj og emballage, er blandt de faktorer, der stærkt øger risikoen for brystkræft?
Her ønsker vi i Alternativet at sætte massivt ind.
Vi vil gerne have børn og unge til at vokse op i et samfund, hvor kroppen ikke fra første stadie bombarderes med usynlige kemikalier, der kan forstyrre hormonbalancen og øge risikoen for livslang sygdom.
Vi glæder os til at se det faglige oplæg fra Sundhedsstyrelsen, som muligvis munder ud i noget med noget målrettet screening og meget bedre forebyggelse, for det er og vil altid være bedre at forebygge end at helbrede.
Til ministeren vil jeg sige, at vi naturligvis også meget gerne deltager i forhandlinger, så vi kan få den bedst mulige plan for kræftforebyggelse og -behandling her i landet.
Tak for ordet.